钦定古今图书集成/明伦汇编/官常典/第722卷 > 赵师旦 马贵
## 钦定古今图书集成/明伦汇编/官常典/第722卷 > 赵师旦 马贵

按《宋史忠义传》：“师旦，字潜叔，枢密副使稹之从子。美
容仪，身长六尺，少年颇涉书史，尤刻意刑名之学。用
稹荫，试将作监主簿，累迁宁海军节度推官，知江山
县，断治出己，吏不能得民一钱，弃物道上，人无敢取。
以荐者，改大理寺丞，知彭城县，迁太子右赞善大夫，
移知康州。侬智高破邕州，顺流东下，师旦使人觇贼”，
还报曰：“诸州守皆弃城走矣。”师旦叱曰：“汝亦欲吾走
耶！”乃大索得谍者三人，斩以徇，而贼已薄城下，师旦
止有兵三百，开门迎战，杀数十人。会暮，贼稍却，师旦
语其妻，取州印佩之，使负其子以匿，曰：“明日贼必大
至，吾知不敌，然不可以去，尔留死无益也。”遂与监押马贵部士卒固守州城，召贵食。贵不能食，师旦独饱
如平时。至夜，贵卧不安席，师旦即卧内大鼾。迟明，贼
攻城愈急，左右请少避，师旦曰：“战死与戮死何如？”众
皆曰：“愿为国家死。”至城破，无一人逃者。矢尽，与贵俱
还，据堂而坐。智高麾兵鼓噪争入，胁师旦，师旦大骂
曰：“饿獠！朝廷负若何事，乃敢反邪？天子发一校兵，汝
无遗类矣！”智高怒，并贵害之。贼既去，州人为立庙。事
平，赠光禄少卿，赠其母王长安县太君，冠帔禄其子
弟并从子三人。师旦遇害，时年四十二。柩过江山，江
山之人迎师旦丧，哭祭于路，络绎数百里不绝。